procesaur/Wiki.mk huggingface dataset:
Наум Наумовски

Наум Наумовски - Борче (Крушево, - Скопје, ) — македонски комунист, учесник во НОБ, народен херој. Станал член на КПЈ во 1940 година. Учествувал на Првото заседание на АСНОМ. По ослободувањето врши повеќе високи функции. Во два мандата е градоначалник на Скопје: во 1950 и од 1956 до 1960 година.
1 Животопис
Наум Наумовски е роден во многудетно семејство од Крушево. Завршил два класа гимназија во Прилеп, а потоа со семејството се преселиле во Белград, каде го довршил школувањето. По школувањето, се вработил во белградската фабрика за авиони „Рогожарски“.
Во Белград, Наумовски присуствувал на демонстрации и манифестации организирани од Комунистичката партија, и таму се запознал со Мирче Ацев. За време на штрајот во фабриката во која работел, Наум Наумовски учествувал во спречување на штрајкбрехерите да влезат во фабриката, поради што бил затворен и однесен во политичкиот затвор „Ада Циганлија“. По излегување од затворот, во 1940 година Наум Наумовски станал член на КПЈ.
2 Учеството во Народноослободителната војна
Во текот на 1941 година, се вратил во родното Крушево, но откако во градот дошол Мирче Ацев, Наум Наумовски заедно со него учествувал во организирање на партизанскиот одред „Питу Гули“, кој бил создаден на 16 април 1942 година. Со партизанското име „Зеко“, Наумовски станал секретар на Месниот комитет во Крушево, а потоа и политички комесар, и често говорел на митинзи. При крајот на ноември 1942 година, одредот добил задача испратена од Страшо Пинџур, да ја презими зимата, односно да не дејствува до пролет. Наум Наумовски таа зима ја поминал во Крушево, и го сменил партизанското име од Зеко во Борче.
На Велигден 1943 година, во Крушево дошол Шула Мину, кој носел порака до Борче од Главниот штаб да се активира во партиското раководство на првата оперативна зона. По нападот на Крушево на 2 август, Наум Наумовски бил поставен за заменик политички комесар на втората оперативна зона, а по капитулацијата - политички комесар на баталјон, и брзо потоа, на група баталјони. Во декември 1943 година, Борче бил поставен за политички комесар на Втората македонска ударна бригада, а на Илинден 1944 година, политички комесар на Втората оперативна зона. Три недели подоцна, бил назначен за политички комесар на Првата македонска дивизија, а во октомври истата година член на ЦК на КПМ и политички комесар на Втората корпусна област.
Наум Наумовски - Борче напредувал до функцијата заменик политички комесар на Главниот штаб на НОВ и ПОМ, а во почетокот на февруари 1945 година, бил поставен за политички комесар на Главниот штаб на Македонија.
За народен херој бил прогласен на 29 ноември 1953 година.
По ослободувањето, Наум Наумовски работел во инструкторското одделение во ЦК на КПМ, а во два наврати бил градоначалник на Скопје.
Во негова чест е именувана улица во Општина Центар, како и средното училиште во Крушево.
Веселинка Малинска

Веселинка Малинска (Куманово, 4 јануари 1917 — Скопје, 12 ноември 1987) — македонска комунистка, учесничка во НОВ и вршител на политички функции по ослободувањето. Носител е на Партизанска споменица 1941.
1 Животопис
Како член на СКОЈ (1933) и секретар на скоевски актив (1934), била уапсена (јануари-февруари 1936) и спроведена во истражниот затвор во Скопје и во Ада Циганлија (Белград). Ја завршила Трговската академија во Ниш. Како член на КПЈ (1936) и студент на Високата економско-комерцијална школа во Загреб, била истакнат активист во кумановското студентско друштво (во летото 1937) и била избрана за член на МК на КПЈ во Куманово. Подоцна студирала во Белград (1939), каде што била секретар на Месниот одбор на Народната помош (1940-1941).По Априлската војна била главната курирска врска на Покраинскиот комитет на КПЈ за Србија и ЦК на КПЈ со Белградскиот партизански одред и со партиските организации во Србија. Во отсуство била осудена на смрт (април 1942). Потоа се вратила во Македонија (мај 1942) и била секретар на Месниот комитетна КПЈ во Скопје и уредник на неговото гласило „Весник“. Наскоро заминала како борец во Вториот скопски партизански одред (октомври 1942 — јануари 1943), а потоа се илегализирала кај јатаци на Скопска Црна Гора, од каде што заминала (20 мај 1943) на планината Караорман за секретар на Агитпроп при Главниот штаб на НОВ и ПОМ. Била кандидат за член на ЦК на КПМ (1943-1945), избран делегат на АВНОЈ, член на Главниот одбор на НОФ, одговорен уредник на списанието „Илинденски пат“ (од април 1944), делегат и втор секретар на работното Претседателство на Првото заседание на АСНОМ, референт на Поверенството за информации (од 14 август 1944) и уредник на списанието „Македонка“ (од ноември 1944).
По Ослободувањето била секретар на Главниот одбор на АФЖ за Македонија (од 15 декември 1944), ја завршила Вишата политичка школа „Ѓуро Ѓаковиќ“ во Белград, била главен и одговорен уредник на весникот „Нова Македонија“, директор на Радио Скопје (од 1 април 1952 до 25 ноември 1961), претседател на Здружението на новинарите на Македонија, потпретседател на Главниот одбор на ССРНМ, член на Извршниот совет на Собранието на СРМ (од 1963 и 1965 година), републички и сојузен пратеник, член на Претседателството на ЦК на СКМ, претседател на Универзитетскиот совет на Универзитетот „Кирил и Методиј“ во Скопје и член на Претседателството на СРМ.
2 Статии
* — статија напишана од Веселинка Малинска во списанието ''Историја'' бр. 1, година XI (1975)
Исак Сион

Исак Сион (Солун, 16 април 1916 - Белград, ) — учесник во НОБ од Штип, делегат на Првото заседание на АСНОМ и носител на Партизанска споменица 1941.
1 Животопис
Роден е во Солун. Во 1920 г. со семејството се преселил во Штип. Ја завршил Државната трговска академија во Скопје, студирал на Високата економско-комерцијална школа во Загреб, а потоа (од 1936) бил службеник во филијалата на Државната хипотекарна банка во Љубљана. Бил активист на СБОТИЧ. Во 1939 година учествува во акциите на напредните банкарски службеници во Љубљана, а во 1940 година станува член на КПЈ.
По Априлската војна во 1941 година се враќа во Штип и веднаш се вклучил во НОД. Бил во составот на Месниот комитет во Битола во 1942 година. На 11 март 1943 година, кога ги депортираат Евреите од Штип за Скопје, единствено Исак Сион, член на МК КПЈ, успева да побегне од колоната и да се засолни кај Фируз Демир. На 19 мај Сион му се приклучува на Вториот плачковички одред Гоце Делчев, а од 16 септември 1943 година се приклучува на Шарпланинскиот партизански одред. На 10 ноември се приклучува на одредот на Христијан Тодоровски Карпош во баталјонот „Орце Николов“, па во Третата македонска ударна бригада. Како заменик политички комесар во Третиот баталјон на Третата македонска ударна бригада (од февруари 1944), Исак Сион учествувал и во борбите при Пролетната офанзива, која траеше од април до јуни 1944 година. Бил делегат на Првото заседание на АСНОМ, а потоа е упатен за член на Обласниот комитет на КПМ во Штип (од август 1944) и бил секретар на Окружниот комитет на КПМ во Струмица.
По Ослободувањето бил член на ЦК на КПМ, генерален секретар на претседателот на Владата на НРМ, одговорен уредник на органот на ЦК на КПМ „Партиски живот“, вицегувернер на Народната банка на ФНРЈ во Белград, претставник на Сојузната стопанска комора во Лондон и др. Автор е на повеќе трудови од областа на монетарниот систем.
Рак (хороскопски знак)

Оваа статија се однесува на хороскопскиот знак рак. За други значења видете рак (појаснување).
----
Хороскопскиот знак Рак (латински: Cancer, грчки: Καρκίνος) го носат оние коишто се родени помеѓу 21 јуни и 22 јули. Со овој знак владее Месечината. Симболот ја претставува формата на ракот.
1 На пат низ зодијакот
Четвртиот степен на развој доведува до нова димензија: свесност за потеклото и потребата да го остави своето наследство на идните генерации. Да им помогне на младите, да ги нахрани и да ги заштити. Комбинацијата на негативна вода со кардиналност, уште повеќе нагласено од неговиот владетел Месечината, кај Ракот предизвикува чувствителна одговороност и плима
2 Мотивација
Ракот си го носи својот дом на грбот за да може да го скрие своето ранливо тело, а канџите ги користи за да се закачи на она што му треба. Луѓето родени во овој знак загрижено бараат или создаваат основа на која ќе се држат низ животот, а најчесто тоа е семејството. Секогаш е подготвен да се навреди ако е нападната неговата фантазија. Има добра меморија, но се држи повеќе до минатото, бидејќи има неодреден страв од иднината. Неговото мото е: „Милосрдноста започнува дома.“
3 Работа и интереси
Раковите сакаат да работат од дома, или да влезат во семеен бизнис. Нивните заштитнички одлики ги прават добри работници во болници или институции кои пружаат социјална помош. Љубовта кон минатото од нив создава добри историчари или колекционери на стари предмети. Од друга страна, Раковите често се среќаваат во модните професии (творци на облека или простор). Извонредни готвачи се. Овие луѓе се итри со парите, и секогаш чуваат за „црни денои“.
4 Во односи
Ракот има потреба да создава блиски и взаемно зависни врски. Овие луѓе се срамежливи при искажување на чувствата, затоа често се штитат себеси со резервирано однесување, иако се лесни на солзи. Се дружат со луѓе за кои знаат дека ги сакаат. Во љубовта, поважна им е романтиката отколку сексот. Идеални партнери се за оние кои сакаат партнер со мајчински инстинкти.
5 Домашен живот
Домот на Ракот е конвенционален и традиционален. Ако сте поканети да останете, ќе ви биде послужен појадок во кревет, и секако ќе ви биде покажан семејниот албум. Домот на Ракот може да е пренатрупан со предмети кои се собирани со години, или пак се оставнина. Раковите ништо не фрлаат, затоа што сентиментално се врзуваат не само со луѓето, туку и со предметите. Жената Рак со задоволство ги извршува домашните обврски. Машкото Рак се гордее со сигурноста што ја обезбедил, но постојано се потсетува на времето кога живеел со неговите родители. Децата за нив се голема радост, но може да се разгалени.
6 Зборови кои го опишуваат Ракот
Важи и за двата пола: грижлив, емотивен, вешт, конзервативен, заштитнички, итар, срамежлив, сочувствителен, штедлив. Понекогаш: приврзан кон кланот, плашлив, се сожалува себеси, нестабилен.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Овен (хороскопски знак)

Хороскопскиот знак Овен (латински: Aries, грчки: Αιγόκερος) го носат оние коишто се родени помеѓу 21 март и 19 април. Со овој знак владее планетета Марс. Симболот ги претставува роговите на овенот или живо растение никнато од земјата.
1 На патување околу зодијакот
Првиот знак во Зодијакот е поврзан и со првата астролошка куќа, а го претставува првото поединечно појавување од колективната темница. Овој знак е сржта на позитивната надворешна природа, има кардинална волја за акција, го има ентузијазмот на огнот и изобилната енергија на неговиот владетел Марс.
2 Мотивација
На Овенот му треба да напредува, да добие специјално место, неуморен е во тежнеењето кон целта и незаплашен од препреките. Нестрплив е со деталите и не трпи глупости. Искрен, чесен, отворен, неговата парола е „Дела, а не зборови.“ Ужива во предизвик, во ризик или акции зачинети со опасност.
3 Работа и интереси
Овенот има многу да понуди кога се бара иницијатива. Храброста, снаодливоста и чувството за организација се неговите квалитети, но и квалитетите што се бараат од позицијата на водач, што тој ја посакува. Овенот е најдобар кога работите се одвиваат по негово, а сосема не одговара за рутинска и здодевна работа. Му треба физичка активност, па често се занимава со спортови или натпреварувачки игри. Овенот има склоност кон алати, машини и оружје.
4 Во односи
Овенот е исполент со романтика и витешки идеали, но не сака трпеливо да чека, ниту да размислува дали партнерот е соодветен за него. Машкото се гледа себеси како витез во сјаен оклоп, кој ја спасува неговата дама од змаеви, а женското е ловец и сама си го одбира сопругот. Овенот е идеален партнер за сите на кои им треба силна рака и огнена физичка врска.
5 Домашен живот
Машкото Овен издава наредби по дома, и бара од децата да не ја поминат „црвената линија“. секогаш е зафатен со нешто. Жената Овен е способна да води кариера, домаќинство и градинка, да ја поправа колата, да ги организира децата и секогаш некаде брза. И ручекот се јаде набрзина во домот на Овенот, а лежалки никогаш не се употребуваат.
6 Зборови кои го опишуваат Овенот
Важи и за двата пола: потврден, храбар, енергичен, амбициозен, самодоверлив, дарежлив, иницијатор, импулсивен, одговорен.
Понекогаш може да биде: агресивен, кавгаџија, фалбаџија, егоистичен, пребрз, нетрпелив, груб, неучтив, невнимателен.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Бик (хороскопски знак)

Хороскопскиот знак Бик (латински: Taurus, грчки: Ταύρος) го носат оние коишто се родени помеѓу 20 април и 20 мај. Со овој знак владее планетета Венера. Симболот ја претставува главата на бикот или божицата на Земјата што ја држи Месечината.
1 На патување низ зодијакот
На вториот степен, човекот има потреба да го утврди она што го започнал. Се обидува да биде посигурен додека ужива во плодовите од својата работа. Бикот е комбинација од негативен капацитет за примање, фиксно ограничување, практичноста на земјата и убавината од неговиот владетел Венера.
2 Мотивација
Бикот е градител. Ниеден друг знак нема поголемо разбирање за вредноста на основните потреби за живеењето: храна и пиење, кревет за легнување, покрив над главата и редовен приход. Неговите сетилни перцепции се многу силни (мириси, звуци, бои). Има потреба да создава имот, а не се откажува дури и кога е тешко. Неговата издржливост се граничи со тврдоглавост: кога ќе ги вкопа нозете на некоја позиција, не се откажува така лесно, ниту лесно го менува мислењето. Има извонредна меморија, но често е глув за она што не сака да го слуша. Негова парола е: „Јас имам."
3 Во работа и интереси
Биковите имаат специјална дарба за манипулирање со парите, поради што некои се привлечени од професиите банкарство или сметководство. Други пак, се посреќни кога работат во професии поврзани со земјата - земјоделство, градинарство. Биковската креативност е значајна во наталните карти на уметниците од било кој тип: пејачи, музичари, сликари, поети, па дури и готвачи.
4 Во односи
Биковите се бавни во искажување на нивните чувства, кои се долготрајни и длабоки. Знаат да создадат долготрајни пријателства и љубовни врски, и нерадо ја напуштаат врската, дури и кога е неуспешна. Не сакаат да бидат сами. Подароците ги ценат како физички израз на љубовта.
5 Домашен живот
Посета на домот на Бикот е пријатно чувство: атмосферата е лежерна, декорот е пријатен, храната извонредна, а биковското уживање во едноставните нешта е заразно. Машкото Бик сака имот на село, а жената Бик го сфаќа мајчинството како природно исполнување. Но, треба да бидете подготвени да слушате за деталите поврзани со децата или за ценкањето на пазар.
6 Зборови кои го опишуваат Бикот
Важи и за двата пола: решителен, чувствителен, практичен, пријатен, непосреден, доследен, упорен, постојан, трпелив, толерантен.
Понекогаш знае да биде: штедлив, здодевен, нефлексибилен, прекумерно посесивен, попустлив кон себе, тврдоглав, нетактичен.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Близнаци (хороскопски знак)

Хороскопскиот знак Близнаци (латински: Gemini, грчки: Δίδυμοι) го носат оние коишто се родени помеѓу 21 мај и 20 јуни. Со овој знак владее планетата Меркур. Симболот е слика на поврзан пар, или римскиот број за два.
1 На патување низ зодијакот
На третиот степен од човештвото, децата стануваат свесни заразликите и се љубопитни да откријат повеќе за светот околу нив. Тоа е жед за знаење: комбинацијата на позитивен променлив воздух, дава објективен, прилагодлив тип на човек, а владетелот Меркур го додава нагонот за комуникација и поврзување на идеите и луѓето.
2 Мотивација
Уште како дете, овој човек е привлечен од сè што е ново, и постојано прашува за сè што гледа и слуша. Секогаш е подготвен да го смени мислењето поради светлината на новите информации, го прави да изгледа недоверлив. Близнаците повеќе сакаат да ги заобиколат проблемите, отколку да се соочат со нив. Интелигенцијата ја користат за брзо снаоѓање и импровизации. Сакаат брзо да ги завршат обврските. Негово мото: „Ќе ја обиколам Земјата за четириесет минути.“
3 Работа и интереси
На Близнаците им треба промена и стимулација за да функционираат најдобро. Многу брзо им здосадува рутинска работа, и не можат да седат мирни. Им треба професија што нуди движење, контакти со луѓе и размена на информации. Затоа се истакнуваат во светот на новинарството, подучувањето и сите форми на медиуми. Природни јазичари се, добри преведувачи, одлични како агенти за продажба, и уживаат во работа со деца и млади. Сакаат да читаат, да пешачат и да танцуваат.
4 Во односи
Со Близнаците повеќе владее главата отколку срцето, и сметаат дека е природно да имаат врски со различни луѓе во исто време. Понекогаш се нестабилни во чувствата, но сепак се во потрага по „другата половина“ и заеднички живот. Пријателството со нив е забавно, и подговтени се да им помагаат на другите.
5 Домашен живот
Подгответе се на изненадување при посета на овие луѓе. Мебелот може да биде насекаде, и можно е секогаш да ги начекате при ново декорирање на домот. Ќе ги дознаете од нив најновите информации за заедничките познаници, за најпродаваната книга, за најгледаниот филм. Близнаците не ги оставаат своите пријатели да си заминат брзо, па сигурно до доцна ќе муабетите. Жената Близнаци ќе ви ги покаже најновите кујнски апарати, иако не е надарена готвачка, а машкото Близнаци ќе ви објасни како да стигнете дома по најкраткиот пат. Близнаците родители се спријателуваат со своите деца, и секогаш ќе се трудат да им го оозможат најдоброто образование.
6 Зборови кои ги опишуваат Близнаците
Важи и за двата пола: промислени, многустрани, прилагодливи, ведри, дружељубиви, флексибилни, остроумни, зборлести. Понекогаш знаат да бидат: лажливи, нестабилни, нерешителни, недоследни, душкала, површни.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Лав (хороскопски знак)

Хороскопскиот знак Лав (латински: Leo, грчки: Λέων) го носат оние коишто се родени помеѓу 23 јули и 22 август. Со овој знак владее Сонцето. Симболот ја претставува гривата на лавот.
1 На пат околу зодијакот
Петтиот степен ја претставува радоста на живеењето. Комбинацијата на позитивен фиксен оган, покажува дека креативната сила зрачи од владетелот Сонце, и затоа Лавот е знак на верба.
2 Мотивација
Лавот нема потреба да се бори за позиција, туку тој несвесно ја презема улогата на водач, бидејќи е „крал на животните“. Другите решаваат да го следат, бидејќи Лавот се држи до своите принципи, постојан е, искрен, но бавно се прилагодува кон промени. Не е пакосен, но не ја толерира туѓата ситничавост и нечесност.
3 Работа и интереси
Лавовите имаат широка визија, го гледаат крајниот исход, и не ги загрижуваат тешкотиите на патот до успехот. Не можат да бидат успешни во работа во која се во подредена улога, туку само кога имаат одговорност и кога се признава нивната вредност. Не се добри за извршување на здодевни обврски, но затоа уживаат во ритуали, уживаат на сцена, па ги привлекува делумно уметничкиот свет или службите во влада. Повеќето од луѓето родени во овој знак имаат некое креативно хоби.
4 Во односи
Лавовите имаат тенденција околу себе да привлекуваат додворувачи, а нивната прекумерна доверба создава ситуации во кои Лавовите се повредени или предадени. Всушност, лесно е да се повреди гордоста на Лавот, дури и со ситница, затоа што тешко си признава самиот на себе неуспех. Во љубовта се верни и дарежливи, а љубоморни се само доколку се почувствуваат загрозени од соперник.
5 Домашен живот
Кога ќе стигнете во домот на Лавот, ќе бидете срдечно пречекани, а вашите домаќини ќе се обидуваат да ви угодат и да ве забавуваат. Домот на Лавовите најчесто е украсен со уметнички слики или луксузен мебел. Машкото Лав ужива во улогата да е главен на масата, а жената Лав речиси никогаш нема да ве пречека во домашна облека. Домашните животни се чести во домот на Лавовите, па од вас ќе се очекува да им се восхитувате. На заминување ќе ве испратат со подарок. Лавовите се гордеат со своите деца и секогаш ги поддржуваат.
6 Зборови кои го опишуваат Лавот
Важи и за двата пола: моќен, постојан, верен, чесен, радосен, сакан, со лавовско срце, великодушен, оптимист, горд, блескав, искрен. Понекогаш може да е: автократски, заповеднички настроен, вообразен, лесноверен, фалбаџија, склон кон драматизирање.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Девица (хороскопски знак)

Девица (латински: ''Virgo'', грчки: ''Παρθένος'') — хороскопски знак кој го носат оние родените помеѓу 24 август и 23 септември. Со овој знак владее планетата Меркур. Симболот сугерира на женските органи.
1 На пат низ зодијакот
На шестиот стадиум, човекот бара совршенство на сите физички форми и им служи до крај. Се појавува желбата за прецизност во работата, во комуникацијата и во секојдневниот живот. Комбинацијата на негативна променлива земја, на Девицата ѝ дава способност да се прилагоди кон реалноста на материјалниот свет.
2 Мотивација
Девицата е практична и многустрана, има здрав разум и способност за анализа. Сликата која ја претставува Девицата најчесто е девојка која носи клас жито, а тоа е знак на потенцијална плодност и заштита на сите мали нешта кои растат. Девицата избегнува да биде о центарот на вниманието, и збунета е од пофалби. Самокритична е и свесна за грешките, и свои и туѓи.
3 Во работа и интереси
Девица не одговара за менаџерска работа, бидејќи ќе се вплетка во деталите до бескрај, па нема да биде во состојба да ја види „шумата од дрвјата“. Девиците се најсреќни кога работат на одговорно место, но без одговорност, односно под нечие раководство. Се истакнува во згрижувачки (социјална помош, работа со деца и бебиња) или просветни професии, а може да се најде во професиите како што се: секретарка, библиотекар или техничар. Девиците се вешти кога работат со раце, затоа е добра за занаети. Забележителна е нејзината љубов кон домашните миленичиња, посебно кон мачките. Не сака да спортува, а одморот го користи за читање книги или уредување на градината.
4 Во односи
Девиците бараат стабилен партнер, кој може да им понуди сигурност. Тешко им е да ги покажат чувствата, и потребно им е постојано вербално убедување дека се сакани. Многу пребираат, и никако не поднесуваат вулгарности. Името на знакот означува чистота, односно целибат, но Девиците не тежнеат кон тоа, иако најлесно ќе го поднесат од сите други знаци.
5 Домашен живот
На прв поглед, домот на Девицата изгледа како да е страница од некое списание, неизвалкан, нерастурен, со едноставни линии. Не заборавајте да ги избришете чевлите пред да влезете. Жената Девица е способна во исто време да ги гледа своите деца, да помага во локалното училиште и да го води домаќинството како што треба. Ќе ве угости со заборавените вкусови на домашен леб, печени костени и варено вино. Машкото Девица има свое хоби, можеби работилница каде што прави корисни предмети за по дома. Навечер во домот се игра шах, или се читаат книги. Девиците родители се секогаш загрижени за здравјето на своите деца, но секогаш подготвени да ги ислушаат и да ги охрабрат во нивниот развој.
6 Зборови што ја опишуваат Девицата
Важи и за двата пола: прецизна, аналитична, критична, грижлива, совесна, посветена, ефикасна, умерена, методична, практична, штедлива.
Понекогаш може да биде: ситничарка, полна со предрасуди, педантна, нерешителна, зборлеста.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Стрелец (хороскопски знак)

Хороскопскиот знак Стрелец (латински: Sagittarius) го носат оние коишто се родени помеѓу 22 ноември и 21 декември.Со овој знак владее планетата Јупитер. Симболот ја претставува стрелата.
1 На пат низ зодијакот
На деветтиот степен, човекот ги надминува своите животински инстинкти, и го започнува духовното патување. Се појавува потрага по слободата. Кога променливоста ќе се додаде на позитивниот оган, пламенот се врти во сите правци, па се појавува ентузијазмот и оптимизмот на владетелот Јупитер.
Стрелецот се обидува да види подалеку, да летне повисоко. Додека Близанците прашуваат, Стрелецот е во потрага по животната филозофија. Не е водач, како Овенот или Лавот, туку го носи светлото на знаењето. Стрелците се ментално и физички неуморни, и не можат да седат на едно место. Ја достигнуваат и ја сакаат слободата, без страв од ризици и опасни потфати. Немаат грижи за минатото или иднината, туку уживаат во сегашноста, а тоа ги прави секогаш да имаат младешки дух.
2 Во работа и интереси
Малкумина Стрелци се решаваат за постојана работа, а повеќето од нив се подобри како приватни сопственици на бизнис, каде самите ќе си ги одредуваат границите и просторот за работа. Сепак, најголемиот број филозофи, мудреци и свештеници се Стрелци во хороскоп, затоа што уживаат во двобој со зборови и со хумор. Стрелците добро се снаоѓаат и во правните професии, но и во високото образование и во било која професија која подразбира контакт со странство и странци.
Кога е спортот во прашање, најистакнати се во спортови на двајца играчи: тенис, мечување, снукер, стрелаштво, или во коњичките спортови.
3 Во односи
Стрелците се интересираат за луѓето и лесно им оди од рака да создаваат нови пријателства. Во љубовта се плашат од врзување, и бараат партнер кој ќе им биде пријател кој не поставува посесивни барања, и кој ќе им ја дозволи слободата што им е потребна.
4 Домашен живот
Домот на Стрелците е едноставно место, иако од надвор може да е простран, со скалила и широки тераси. Собите се светли украсени со предмети донесени од патувањата. Било кога да се појавите кај нив на гости, Стрелците седенката ќе ја претворат во вистинска забава. Храната е на самопослужување, а вино се точи постојано. Стрелците родители на своите деца им обезбедуваат соба преполна со опрема за забава. Од кај нив ќе си заминете исцрпени, но инспирирани да ги проширите своите активности.
5 Зборови кои ги опишуваат Стрелците
Важи за двата пола: доверливи, филозофски настроени, со широки мисли, охрабрувачки, ведри, слободни, пријателски расположени, многустрани.
Понекогаш: екстравагантни, екстремни, невнимателни, недоследни.
6 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Јарец (хороскопски знак)

Хороскопскиот знак Јарец (латински: Capricornus, грчки: Κριός) го носат оние коишто се родени помеѓу 22 декември и 19 јануари. Со овој знак владее планетата Сатурн. Симболот го претставува извитканиот рог на јарецот.
1 На пат низ зодијакот
На десеттиот степен, човекот бара да ја усоврши и да ја одржи рамката на општеството и станува свесен за неговите одговорности. Се труди да заведе ред во околината и да се придржува кон законот. Комбинацијата на негативна кардинална земја, на Јарецот му дава енергија да ги организира работите на материјалниот свет, но со умерен приод, додека владетелот Сатурн му дава вродено чувство за дисцилпина.
2 Мотивација
Јарецот тежнее кон висини, но се качува чекор по чекор. Неговата моќ да планира однапред и да ги зема предвид непредвидливите ситуации, му овозможува да ги надмине останатите луѓе. Јарецот секогаш внимава на своето достоинство и мисли на својата позиција во животот и општеството. Чувството за хиерархија е силно кај него, и ја почитува традицијата. За правдата се залага за принципот: „Око за око, заб за заб.“
3 Во работа и интереси
Јарците се практични, вредни и совесни. Немаат аверзија кон рутински обврски, затоа што според нив „ако нешто треба да се направи, тогаш треба да се направи“. Обично се добри со финансиите и со вложувањата, па лесно се наоѓаат на менаџерски или на раководни позиции. Во слободно време, Јарецот не може да остане без хоби, а најчесто тоа е проучување на историјата, археологијата, или собирање на вредни стари предмети.
4 Во односи
Не е лесно да се спријателите со Јарец, кој своите чувства ги крие зад студена ограда. Јарецот нема да ве прифати за пријател пред да ве изанализира. Во брак е одговорен и грижлив, и очекува од партнерот да ја цени неговата вредност. Жената Јарец лесно се откажува од кариерата, доколку се омажи во богато семејство.
5 Домашен живот
Во домот на Јарците нема да бидете поканети случајно. Таму може да влезете само во специјална прилика, годишнина, роденден или некаква домашна прослава. Јарците се прекрасни домаќини, а дружењето тече како подмачкано. Јарците родители својата улога ја сфаќаат сериозно. Сè ќе направат за да ги заштитат своите деца и да им обезбедат добра иднина.
6 Зборови кои ги опишуваат Јарците
Важи и за двата пола: вниамтелни, конструктивни, дисциплинирани, амбициозни, верни, практични, постојани, трезвени.
Понекогаш: каприциозни, пресметливи, строги, студени, мрачни, тажни, снобови.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
* Михайлов: "Астролошки это лошки", 2011, Якутск
Вага (хороскопски знак)

Вага или терезија (латински: Libra, грчки: Ζυγός) — седми хороскопски знак во зодијакот. Го носат оние коишто се родени помеѓу 23 септември и 22 октомври. Со овој знак владее планетата Венера. Симболот сугерира вага, амблемот на правдата, или мост.
1 На пат низ зодијакот
На седмиот степен се случува полукруг - тоа е точката на свртување. Свеста за спротивностите го поттикнува човекот на помирување, а правдата ја воспоставува со тоа што ги зема предвид правата и обврските и на двете страни. Комбинацијата на позитивното со кардиналното и соживувањето со воздухот, носи исполнување на своите цели не со сила, туку со шармот на својата владетелка Венера.
2 Мотивација
Вагата е мислител, го сфаќа општественото уредување во кое живее и се обидува да им помогне на другите да бидат во добри односи. Онаму каде Близнаците ги гледаат разликите, Вагата се обидува да изгради мостови. Навистина е позната како миротворец. Вагите се вешти во изнаоѓање компромиси. На лично ниво, Вагата никогаш нема да каже „не“, па ветува повеќе отколку што може да исполни.
3 Во работа и интереси
Вагите одговараат за работни места каде нивниот природен шарм може да дојде до израз. Најдобро работат во тивка и пријатна околина. Не сакаат работа со раце, ниту рутински обврски. Вагите често ги има во менаџерските професии, во брачните советувалишта, во политиката, правосудството, во дипломатијата. Нивното сфаќање на уметноста ги претвора во критичари или продавачи на уметноста од било кој вид.
Во целина, Вагите не сакаат физички активности, освен можеби танцувањето, што им обезбедува можност за додворување, а жените Ваги слободното време го трошат на шопинг и дотерување.
4 Домашен живот
Во домот на Вагите сте добредојдени во било кое време, но таму каде што ќе сакате да седнете, натрупано е со предмети. Ако сте сами, вашиот домаќин Вага ќе покани некој од спротивниот пол да ви прави друштво. Од вас не се очекува да се оддолжите на нивната гостољубивост, но ќе треба да покажете дека ви е пријатно. Домот е навистина пријатен, и веројатно повеќето нешта се купени на кредит, затоа што Вагите немаат трпеливост да чекаат. Немојте да се зачудите ако вашиот домаќин Вага си дремне додека сте на гости кај него. Домот на Вагите е секогаш отворен за другарчињата на нивните деца.
5 Зборови што ја опишуваат Вагата
Важи за двата пола: разумна, пријатна, шармантна, дипломатична, соработува, праведна, љубезна, со вкус, со разбирање.
Понекогаш: екстравагантна, нерешителна, мрзлива, свртена кон луксуз, лесноверна.
6 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
Водолија (хороскопски знак)

Хороскопскиот знак Водолија (латински: Aquarius, грчки: Υδροχόος) го носат оние коишто се родени помеѓу 20 јануари и 18 февруари. Со овој знак владее планетата Уран. Симболот ги претставува брановите.
1 На пат низ зодијакот
На единаесеттото ниво, човекот знае дека сите луѓе се богови и исти под сонцето. Важна е потрагата по универзалната вистина. Комбинацијата на позитивен фиксен воздух, носи моќ за концентрација на мислите, а оригиналноста ја додава владетелот Уран.
2 Мотивација
Водолијата е често пред своето време, и несфатен од многумина. Неговиот природен инстинкт е да застане со масите против владетелите, но со интелект и зборови, а не со примена на сила. Водолијата се бори за своите принципи, и секогаш е верен на себеси.
3 Во работа и интереси
Водолиите не се амбициозни, и најчесто го прифаќаат она што им се нуди. Сепак, не сакаат да бидат врзани или затворени во канцеларија. Водолиите ги има секаде: од зоолошка градина, преку новинарство и пишување, до професии поврзани со летање. Доколку работата не им ги задоволува природните тежнеења, тогаш тоа ќе биде нивното хоби, на кое ќе се посветат целосно. Фотографијата е секако дел од нивните интереси.
4 Во односи
Водолиите се популарни меѓу своите пријатели. Тие се спокојни во контактите со другите и лесно шират познанства. Во брак не брзаат, но откако еднаш ќе го најдат вистинскиот партнер, стануваат толерантни и посветени. Им треба партнер кој ќе ги стимулира, со кого ќе бидат мисловно блиски, и кој нема да биде против да се оставаат прозорците отворени.
5 Домашен живот
Кога ќе стигнете во домот на Водолиите, внатре може сè да изгледа изветвено и небојадисано, но вие нема да го забележите тоа, затоа што пријателот Водолија ќе ве замуабети уште од врата. Разговорите за природата, за птиците, животните и облаците ќе ве восхитат, а не е чудно ручекот да го јадете како да сте на пикник. Родителите Водолии ги охрабруваат своите деца да бидат независни, и да ги следат сопствените таленти.
6 Зборови кои ги опишуваат Водолиите
Важи и за двата пола: независни, објективни, интелектуални, хумани, идеалистични, инвентивни, оригинални, чесни.
Понекогаш: повлечени, груби, мрзоволни, ексцентрични,тврдоглави, нетактични.
7 Користена литература
* Марион Марч и Џоан Мекеверс: „Астрологија: основни начела“, Дечје новине, Горњи Милановац, 1994.
* Линда Гудман: „Сончеви знаци“, Белград, 1987.
* Миле Дупор: „Не верувајте, проверете“, Белград.
glk:بهمن
ps:سلواغه (مياشت)
Желино

Желино — село и седиште на истоимената општина, во околината на градот Тетово.
1 Географија
Селото се наоѓа во северното подножје на Сува Гора, од десната страна на Вардар, на околу 500 метри надморска височина. Низ селото поминува магистралниот пат М-4 кој го поврзува на запад со Тетово, а на исток со Скопје. Оддалечено е 9 километри источно од Тетово.
2 Историја
Подрачјето на Желино е населено уште од неолитот, за што сведочи наоѓлиштето Бело Поле во неговиот атар.
Според податоците на бугарскиот етнограф Васил К’нчов, селото во 1900 година имало население од 490 муслимани (Албанци). Рускиот публицист Афанасиј Селишчев во 1929 година забележал дека селото било дел од Општина Желино и имало 144 куќи со 784 Албанци.
3 Население
Според статистиката на Васил К’нчов („Македонија, Етнографија и статистика“) од 1900 година, во Желино живееле 400 жители, сите Албанци.
Според Афанасиј Селишчев во 1929 година Брвеница — село во Желинска општина (со центар во Сараќино) во Долнополошкиот срез и има 144 куќи со 784 жители, сите Албанци.
Според германска карта издадена во 1941 година, а заснована на пописот на Кралство Југославија во 1931 година, селото имало 900 Албанци.
Селото броело 1.766 жители во 1961 година, додека во 1994 година бројот се зголемил на 3.679 жители.
Според пописот на населението на Македонија од 2002 година, селото има 4.110 жители и 550 домаќинства, од кои 4.100 се Албанци, 1 Бошњак и 9 останати.
Според последниот попис од 2021 година, во селото живееле 3.432 жители, од кои 3.340 Албанци, 1 останат и 91 лице без податоци.
4 Самоуправа и политика
4.1 Избирачко место
Во селото постојат избирачките места бр. 2106, 2106/1, 2107, 2107/1, 2108 и 2108/1 според Државната изборна комисија, сместени во просториите на основното училиште.
На претседателските избори во 2019 година, на овие избирачки места биле запишани вкупно 3.922 гласачи.
5 Културни и природни знаменитости
;Мостови
* Желински мост — прогласен за културно наследство на Македонија
;Археолошки наоѓалишта
* Бело Поле — населба од неолитот, римскиот период и средниот век
* Градиште — населба од бронзеното време и доцната антика
* Грамаѓе — населба од доцната антика
6 Личности
* Агим Рамадани (р. 3 октомври 1956), македонски политичар, пратеник на ДПА* Абдурахман Алити (р. 1945) – правник, пратеник и амбасадор на Македонија во Република Бугарија
7 Поврзано
* Полог
* Општина Желино
* Тетово
8 Наводи
Групчин

Групчин — село во Општина Желино, во околината на градот Тетово. Според пописот од 2002 година, во селото имало 968 жители.
1 Географија и местоположба
Групчин се наоѓа во Долни Полог. Селото лежи на горното течение на реката Суводолица. Селото е во близина на автопатот Тетово-Скопје, и во близина се селата Копачин Дол и Чифлик.
2 Историја
Според податоците на бугарскиот етнограф Васил К’нчов, селото во 1900 година имало население од 330 муслимани (Албанци). Рускиот публицист Афанасиј Селишчев во 1929 година забележал дека селото било дел од истоимената општина и имало 40 куќи со 259 жители Албанци.;Археолошки наоѓалишта
*Грамада — пештерно светилиште од доцноантичко време;
*Мала Пештера — пештерно светилиште од доцноантичко време;
3 Население
По Балканските војни е забележано со 276 жители.
Според германска карта издадена во 1941 година, а заснована на пописот на Кралство Југославија во 1931 година, селото имало 300 Албанци.
Според пописот на населението на Македонија од 2002 година, селото има 968 жители, од кои 966 Албанци и 2 останати.
Според последниот попис од 2021 година, во селото живееле 930 жители, од кои 871 Албанец и 59 лица без податоци.
3.1 Родови
Групчин е албанско село.
Според истражувањата од 1940-тите родови во селото се:
*''Скуре (20 к.)'' доселени се од некое место во областа Матија во Албанија. Го знаат следното родословие: Челепи (жив на 55 г. во 1940-тите) Џемаил-Муртезен-Мерсел, кој се доселил во селото.
*''Мајск (10 к.)'' и они се доселени заедно со родот Скуре од областа Матија во Албанија.
*''Авдиле (20 к.)'' потекнуваат од предокот Авдил, кој се доселил од некое место во Албанија.
*''Боче (9 к.)'' доселени се исто така од некое место во Албанија.
4 Самоуправа и политика
4.1 Избирачко место
Во селото постои избирачкото место бр. 2092 според Државната изборна комисија, сместени во просториите на основното училиште.
На претседателските избори во 2019 година, на ова избирачко место биле запишани вкупно 980 гласачи.
5 Иселеништво
Од старото православно население кое живеело во селото, а се иселило се знае само за родовите ''Терзиовци, Гинделовци и Шамаловци'' кои се иселиле во Македонски Брод во Порече.
6 Поврзано
* Полог
* Општина Желино
* Тетово
Палатица

Палатица — село во Општина Желино, во околината на градот Тетово.
1 Географија
Селото се наоѓа во Долни Полог. Во близина на селото Палатица се наоѓаат селата Сараќино, Озормиште и Требош, со кое е скоро споено. Палатица е рамничарско село и е во близина на градот Тетово.
2 Историја
Во XIX век селото било дел од Тетовската каза на Отоманското Царство.
3 Население
Според статистиката на Васил К’нчов („Македонија, Етнографија и статистика“) од 1900 година, во Палатица живееле 16 жители, сите Македонци.
Според Афанасиј Селишчев, во 1929 година Палатица — село во Шемшовска општина во Долнополошкиот срез и имало Албанци и Македонци.
Според пописот од 2002 година селото има 2.516 жители, од кои 6 Македонци, 2.501 Албанец, 1 Турчин и 8 останати.
Според последниот попис од 2021 година, во селото живееле 1.432 жители, од кои 1.351 Албанец и 81 лица без податоци.
4 Општествени установи
*ОУ „Фан Ноли“ - Палатица — селското основно училиште.
5 Самоуправа и политика
5.1 Избирачко место
Во селото постојат избирачките места бр. 2090, 2090/1, 2091 и 2091/1 според Државната изборна комисија, сместени во просториите на основното училиште.
На претседателските избори во 2019 година, на ова избирачко место биле запишани вкупно 2.772 гласачи.
6 Личности
*Ќенан Алиу (р. 8 ноември 1966) - македонски политичар, портпарол на ПДП и градоначалник на Општина Желино.*Шеваљ Етхеми - познат како Командант Ваљони. Воен функционер на АРМ, поранешен командант на ОНА.
7 Поврзано
* Полог
* Општина Желино
* Тетово
Мерово

Мерово — село во Општина Желино, во околината на градот Тетово. Според пописот од 2002 година, селото имало население од 901 жител.
1 Географија и местоположба
Селото се наоѓа во областа Долни Полог. Мерово лежи на горното течение на Суводолица, на северните падини на Сува Гора.
2 Историја
Според податоците на бугарскиот етнограф Васил К’нчов, селото во 1900 година имало население од 165 муслимани (Албанци). Рускиот публицист Афанасиј Селишчев во 1929 година забележал дека селото било дел од Општина Групчин и имало 70 куќи со 376 жители Албанци.
3 Население
По Балканските војни е забележано со 315 жители.
Според германска карта издадена во 1941 година, а заснована на пописот на Кралство Југославија во 1931 година, селото имало 400 Албанци.
Според пописот на населението на Македонија од 2002 година, селото има 901 жител, од кои 1 Македонец, 882 Албанци и 18 останати.
Според последниот попис од 2021 година, во селото живееле 544 жители, од кои 515 Албанци и 29 лица без податоци.
3.1 Родови
Мерово е албанско село.
Според истражувањата од 1949 година, родови во селото се:
* Доселеници: ''Џафе (9 к.)'' по потекло од северна Албанија. Овде живеат од првата половина на XIX век; ''Лике (7 к.)'' и они се доселени од северна Албанија; ''Маршин (10 к.) и Бочан (6 к.)'' потекнуваат од ист предок. Доселени се од северна Албанија после првите два рода. Имаат роднини во селото Копаница (''Маршеје''); ''Калие (10 к.)'' потекнуваат од фисот Бериша во Љума во северна Албанија. Овде се доселени од средината на XIX век. Имаат роднини во Чајлане (''Ибишалар, Маналар и Исафлар''); ''Доче (14 к.)'' познати и како ''Ќосе''. Доселени се од северна Албанија. Овде се населиле преку Полог; ''Караџе (10 к.)'' доселени се од местото Биче во Љума, северна Албанија. Од старото место некои од нивниот род се населиле во Бојане (''Карач или Лески'') и во Буковиќ.
4 Самоуправа и политика
4.1 Избирачко место
Во селото постои избирачкото место бр. 2102 според Државната изборна комисија, сместени во просториите на основното училиште.
На претседателските избори во 2019 година, на ова избирачко место биле запишани вкупно 893 гласачи.
5 Личности
* Риза Идризи (р. 11 август 1928) - учесник во НОАВМ во 1944 и член на КПМ од 1946 година
6 Поврзано
* Полог
* Општина Желино
* Тетово
Долно Строгомиште

Долно Строгомиште — село во Општина Кичево, во околината на градот Кичево.
1 Географија и местоположба
Селото се наоѓа во областа Горно Кичево.
2 Историја
Според „Етнографија на вилаетите Адријанопол, Монастир и Салоника“ во 1873 г. Остроголишта (Долно и Горно Строгомиште) имало 150 докаќинства и 400 жители муслимани.
3 Население
Според статистиката на Васил К’нчов („Македонија, Етнографија и статистика“) од 1900 година, во Долно Строгомиште живееле 450 жители, сите Македонци муслимани.
Според германска карта издадена во 1941 година, а заснована на пописот на Кралство Југославија во 1931 година, селото имало 200 Албанци.
Според податоците од 2002 година селото има 698 жители. 692 жители, од различни причини, се декларирале Албанци, 1 Србин и 5 останати.
Најголем дел од населението претставуваат Македонци-муслимани.
Според последниот попис од 2021 година, во селото живееле 355 жители, од кои 337 Македонци и 18 лица без податоци.
3.1 Родови
Долно Строгомиште е торбешко село.
Родови во селото се: Рушовци (25 к.) и Мемовци (20 к.) потекнуваат од ист предок кој се доселил од соседното село Горно Строгомиште.
4 Самоуправа и политика
4.1 Избирачко место
Во селото постои избирачкото место бр. 818 според Државната изборна комисија, сместени во просториите на основното училиште.
На претседателските избори во 2019 година, на ова избирачко место биле запишани вкупно 596 гласачи.
5 Поврзано
* Кичевско Поле
* Општина Зајас
* Кичево
Грешница (Кичевско)

Грешница — село во Општина Кичево, во околината на градот Кичево.
1 Географија и местоположба
Селото Грешница се наоѓа во регионот на Горно Кичево, поточно на источните слапови на Бистра.
2 Историја
Во XIX век селото било дел од Кичевската каза во Отоманското Царство.
3 Население
Според статистиката на Васил К’нчов („Македонија, Етнографија и статистика“) од 1900 година, во Грешница живееле 350 жители, сите Албанци.
Од другата страна пак, во записите на Афанасиј Селишчев, руски филолог, селото било од мешан етнички карактер.
Според германска карта издадена во 1941 година, а заснована на пописот на Кралство Југославија во 1931 година, селото имало 550 Албанци.
Според пописот од 2002 година, селото има население од 1.480 жители, од кои 1.475 Албанци, 2 Македонци и 3 други.
Според последниот попис од 2021 година, во селото живееле 789 жители, од кои 764 Албанци, 1 Влав и 24 лица без податоци.
3.1 Родови
Грешница е албанско село.
Родови во селото се:
Во Мучовско маало се родовите ''Мучај (10 к.), Хасанај (11 к.), Љаталар (5 к.) и Алибашај (3 к.) -'' во Даљовско маало е родот ''Хасанај (40 к.) -'' во маалото Душка се родовите ''Душкај (15 к.) и Суљ демај (4 к.)'' потекнуваат од двајца браќа - во Горно маало се родовите ''Думај (10 к.), Хасанај (10 к.) и Миналар (5 к.).'' Сите родови се доселени од селото Зајас, со исклучок на родот Миналар кој е доселен од Лешница. На сите родови подалечно потекло им е од областа Матија во северна Албанија. Најброен род бил ''Хасанај (61 к.)'' они во Зајас живееле во Теќе маало, каде и сега имаат роднини. Нивни роднини преселени од Зајас има и во Длапкин Дол (7 к.) и Кичево (4 к.).
4 Самоуправа и политика
4.1 Избирачко место
Во селото постојат избирачките места бр. 828 и 828/1 според Државната изборна комисија, сместени во просториите на основното училиште.
На претседателските избори во 2019 година, на овие изборни место биле запишани вкупно 1.378 гласачи.
5 Поврзано
* Кичевско Поле
* Општина Зајас
* Зајас